11 virksomheder fra Region Nordjylland er gået videre i innovationskonkurrencen TagFat. Her dyster nordjyske virksomheder på gode forretningsidéer, avancerede produktionsmetoder og smarte serviceydelser. 74 virksomheder fra hele landsdelen er blevet kogt ned til 11 nominerede – således én virksomhed fra hver af de nordjyske kommuner. - De nominerede består af to typer virksomheder. Enten dem der laver teknologien, eller dem der bruger teknologien. Som dommere skal vi finde ud af, om det er den ene type virksomheder eller den anden type, som vi vil vælge ud som vinder, lyder det fra Peter Høngaard Andersen, der er formand for dommerkomitéen i TagFat-konkurrencen. Men kun én virksomhed løber med titlen. Torsdag den 24. maj bliver det afsløret, hvem af de 11 nominerede, der kan kalde sig Nordjysk mester i innovation. - Vi lægger vægt på, at man har været i stand til at få en forretning ud af de nye teknologier, siger Peter Høngaard Andersen. De tre TagFat-dommere er henholdsvis direktør for Innovationsfonden Peter Høngaard Andersen, professor Astrid Heidemann Lassen og direktør Jan Bisgaard Sørensen fra virksomheden BILA, der er sidste års vinder i TagFat-konkurrencen. Herunder kan du møde de 11 nordjyske virksomheder. Vraa Dampvaskeri A/S Hagens Fjedre A/S Dolle A/S B6 Gruppen Sundolitt A/S Blue Workforce Lyngsoe Systems A/S ACN Sikring ApS Migatronic Automation A/S Technicon ApS Færgeselskabet Læsø A/S Temaet i dette års udgave af TagFat er de nordjyske virksomheders arbejde med såkaldt smart produktion og service, som handler om, hvordan virksomhederne formår at kombinere produkter eller serviceydelser med smart data. Automatisering og brug af robotteknologi og sensorstyring er et andet eksempel på innovative virksomheder, som er med til at gøre en forskel. Kåringen finder sted torsdag aften under en gallamiddag hos Flyvestation Aalborg.

Referat:
Hvem løber med prisen for at være den mest innovative virksomhed i Nordjylland? Feltet er nu skåret ned til 11 kandidater - én fra hver kommune.